Kommissionens forordning (EF) nr. 1428/2003

af 11. august 2003

om tilføjelse til bilaget til forordning (EF) nr. 2400/96 om optagelse af visse betegnelser i det register over beskyttede oprindelsesbetegnelser og beskyttede geografiske betegnelser, der er fastsat i Rådets forordning (EØF) nr. 2081/92 om beskyttelse af geografiske betegnelser og oprindelsesbetegnelser for landbrugsprodukter og levnedsmidler "ΦΑΣΟΛΙΑ ΓΙΓΑΝΤΕΣ - ΕΛΕΦΑΝΤΕΣ ΚΑΣΤΟΡΙΑΣ" ("Fasolia kæmpe-/elefantbønner fra Kastorias")

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2081/92 af 14. juli 1992 om beskyttelse af geografiske betegnelser og oprindelsesbetegnelser for landbrugsprodukter og levnedsmidler(1), senest ændret ved forordning (EF) nr. 806/2003(2), særlig artikel 6, stk. 3 til 5, og

ud fra følgende betragtninger:

(1) Grækenland har i henhold til artikel 5 i forordning (EØF) nr. 2081/92 tilsendt Kommissionen en ansøgning om registrering af betegnelsen "ΦΑΣΟΛΙΑ ΓΙΓΑΝΤΕΣ - ΕΛΕΦΑΝΤΕΣ ΚΑΣΤΟΡΙΑΣ" ("Fasolia kæmpe-/elefantbønner fra Kastorias") som geografisk betegnelse.

(2) Det er, jf. artikel 6, stk. 1, i nævnte forordning, blevet konstateret, at ansøgningen er i overensstemmelse med forordningen, og at den indeholder alle de oplysninger, der er nævnt i artikel 4 heri.

(3) Efter offentliggørelsen af den sammenfattende ansøgning i henhold til artikel 6, stk. 2, i forordning (EØF) nr. 2081/92 anmodede Grækenland om to mindre ændringer i punkt 4.2 (beskrivelse) og fjernelse af erklæringen om, at den ansøgende sammenslutnings køretøjer anvendes til distribution. En revideret sammenfatning af ansøgningen findes i bilag II.

(4) Betegnelsen er derfor berettiget til optagelse i registeret over beskyttede oprindelsesbetegnelser og beskyttede geografiske betegnelser og dermed også til EF-beskyttelse som beskyttet geografisk betegnelse.

(5) Bilaget til denne forordning supplerer bilaget til Kommissionens forordning (EF) nr. 2400/96(3), senest ændret ved forordning (EF) nr. 1298/2003(4) -

UDSTEDT FØLGENDE FORORDNING:

Artikel 1

Den betegnelse, der er anført i bilaget til nærværende forordning, tilføjes i bilaget til forordning (EF) nr. 2400/96, og betegnelsen optages i registeret over beskyttede oprindelsesbetegnelser og beskyttede geografiske betegnelser som beskyttet geografisk betegnelse (BGB), jf. artikel 6, stk. 3, i forordning (EØF) nr. 2081/92. Hovedelementerne i varespecifikationen findes i bilag II. De erstatter den sammenfattende ansøgning, der er offentliggjort i De Europæiske Fællesskabers Tidende(5).

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 11. august 2003.

På Kommissionens vegne

Franz Fischler

Medlem af Kommissionen

(1) EFT L 208 af 24.7.1992, s. 1.

(2) EUT L 122 af 16.5.2003, s. 1.

(3) EFT L 327 af 18.12.1996, s. 11.

(4) EUT L 184 af 23.7.2003, s. 3.

(5) EFT C 120 af 23.5.2002, s. 5.

BILAG I

PRODUKTER I TRAKTATENS BILAG I BEREGNET TIL KONSUM

Frugt, grøntsager og korn

Grøntsager

GRÆKENLAND

- "ΦΑΣΟΛΙΑ ΓΙΓΑΝΤΕΣ - ΕΛΕΦΑΝΤΕΣ ΚΑΣΤΟΡΙΑΣ" ("Fasolia kæmpe-/elefantbønner fra Kastorias") (BGB)

BILAG II

RÅDETS FORORDNING (EØF) Nr. 2081/92

REGISTRERINGSANSØGNING: artikel 5

BOB (X) BGB ( )

Nationalt sagsnummer: EL-04/00-5

1. Medlemsstatens ansvarlige myndighed:

>TABELPOSITION>

2. Ansøgende sammenslutning:

>TABELPOSITION>

Sammenslutningen (registreringsnummer for vedtægter: 65/7.4.1997) har 212 bønnedyrkende medlemmer i præfekturet Kastoria, der er etableret i alle dyrkningsområder og råder over 65 % af aktierne efter værdi. De resterende 35 % ejes af den tidligere kommune Lakkomata, der nu er indlemmet i kommunen Orestida. Selskabet er oprettet efter artikel 2 i præsidentens dekret nr. 410/95 (Lovtidende nr. 321).

3. Produktets art: 1.6.

4. Varespecifikation

(sammenfatning af betingelserne i artikel 4, stk. 2).

4.1. Navn: ΦΑΣΟΛΙΑ ΓΙΓΑΝΤΕΣ - ΕΛΕΦΑΝΤΕΣ ΚΑΣΤΟΡΙΑΣ

(FASOLIA KÆMPE-/ELEFANTBØNNER FRA KASTORIAS)

4.2. Beskrivelse: Bønner er en enårig klatreplante med lang og tynd stængel og sammensatte blade. Planten bliver over to meter høj. Bønner tilhører familien Papilionaceae (bælgplanter). Slægten Phaseolus omfatter 250 arter. De sorter, der dyrkes i præfekturet Kastoria, tilhører arten Phaseolus coccineus (multiflorus).

- Rodnettet består af kødfulde knolde, hvor den kvælstofbindende bakterie Bacterium radicola lever i et symbiotisk forhold, så der fra luften kan optages op til 40 kg/ha kvælstof.

- Stænglen er tynd, smidig og cylinderformet og snor sig uafbrudt fra venstre til højre omkring en pind.

- Bladene er sammensatte og består af tre småblade.

- Blomsten består af et fembladet bæger, en fembladet hvid krone, ti støvdragere og en pistil. De danner store hjørnestillede klynger, der åbnes sig gradvis fra bunden mod toppen af planten.

- Kæmpe-/elefantbønner er krydsbestøvede planter.

- Frugten er en hvid nyreformet bælg. Den spises ovnbagt eller stuvet sammen med andre vegetabilske produkter (olie, løg, tomater, selleri, gulerødder), der fuldender rettens "Middelhavskarakter".

- Bønnernes næringsværdi er meget stor, da de er righoldige på proteiner, stivelse, jern og andre stoffer, og de har et meget lavt fedtindhold.

Kæmpe-/elefantbønner skal opfylde kvalitetsnormerne i artikel 2, 3 og 5 i den fælles beslutning nr. 37227/25.9.87, vedtaget af landbrugsministeriet og handelsministeriet (Lovtidende nr. 541/B/9.10.87):

Emballerede produkter skal mindst opfylde følgende krav:

1. Bønnerne skal være hele, modne, af naturlig farve, ikke skrumpede, fri for huller forårsaget af insekter, fri for insekter, fri for farlige sygdomme og må ikke vise tegn på forringelse eller stigning i temperatur.

2. De skal være renset ved sining eller håndsorteret.

3. De må ikke indeholde bønner af andre kvaliteter, jf. artikel 3 i beslutningen.

4. De skal være faktisk fri for fremmedlegemer.

5. Deres makroskopiske og organoleptiske egenskaber skal være karakteristiske og opfylde kravene til en sund opbevaring og behandling i almindelighed, som fastsat i fødevarekodekset.

6. Vandindholdet må højst være 14 %.

Sortering af bønner (artikel 3)

Bønnerne sorteres efter form, vægt pr. tusind bønner eller den procentsats, der kan passere gennem en sigte af en bestemt størrelse for hver type og klasse som følger:

a) elefantbønner: 1000 bønner skal veje mindst 1800 g, eller 90 % af bønnerne skal tilbageholdes af en sigte med 13 mm runde huller

b) kæmpebønner: 1000 bønner skal veje mellem 1200 og 1800 g, eller 90 % af bønnerne skal tilbageholdes af en sigte med 12 mm runde huller.

Emballering og præsentation (artikel 5)

For emballerede bønner gælder følgende tolerancer:

a) 2 % brudbønner, der udgør mindre end halvdelen af en hel bønne

b) 0,5 % skrumpede og misfarvede bønner

c) 0,05 % urenheder, herunder 0,02 % jord.

4.3. Geografisk område

Bønnerne dyrkes i præfekturet Kastoria langs floden Aliakmon og dens bifloder og på sammenlagte arealer, som kan kunstvandes med de store mængder vand, der er nødvendige for denne afgrøde. Mindre dyrkningsarealer findes også omkring søen Kastoria.

Kæmpe-/elefantbønnerne fra Kastoria dyrkes i dag i det geografiske område på omkring 900 ha. Arealerne ligger i en højde af mellem 630 og 900 meter. Bønnerne dyrkes i en jord, der stammer fra smeltevandsaflejringer, er lette, godt drænede og i de fleste tilfælde let sure.

Klimaet er kontinentalt med kølige somre på grund af højden og de nærliggende vandmasser i søen Kastoria og floden Aliakmon. Søens nærhed bidrager ikke blot til den kølige sommer, men også det milde forår. Den gennemsnitlige årlige nedbørsmængde på ca. 600 mm kompletterer de betingelser, der er nødvendige for at opfylde bønnernes vandbehov.

Dette "særlige" klima, som bidrager til, at der kan dyrkes et produkt af fremragende kvalitet, skyldes i vid udstrækning helt ekstraordinære forhold. Hele området udgør en udstrakt slette, der beskyttes af de høje Vitsi-bjergområder og bjergkæden Grammos, og hvor der kun er svage eller slet ingen vinde.

Dyrkningsområdet omfatter følgende:

1. hele kommunen Ion Dragoumis

2. hele kommunen Makedna

3. hele kommunen Aghii Anarghyri

4. hele kommunen Korestia

5. hele kommunen Kastoria

6. hele kommunen Vitsi

7. hele kommunen Aliakmon

8. hele kommunen Aghia Triada

9. en del af kommunen Orestida

(den tidligere kommune Argos Orestikon og de tidligere kommuner Ammoudara, Asprokklissia, Dialekto, Kastanofyto, Lakkomata, Melanthio og Spilea)

10. en del af kommunen Nestorio (den tidligere kommune Ptelea)

11. en del af kommunen Kastraki (den tidligere kommune Dendrokori).

Bønnerne dyrkes på arealer, der er sammenhængende.

4.4. Bevis for oprindelse

Bønner stammer fra det sydlige Mexico og Mellemamerika. Ved kulstofbestemmelser er det konstateret, at Phaseolus coccineus og (multiflorus) blev dyrket i Mexico omkring 2000 år f. Kr. Det anslås, at bønner blev indført til Europa i midten af det 16. århundrede, først til England og Spanien og siden til Grækenland i slutningen af samme århundrede. Bønner blev først dyrket på sletterne omkring bycentrene, men på grund af de fysiologiske kendetegn blev dyrkningen hurtigt flyttet til bjergområder. Et af disse områder er præfekturet Kastoria, der har vist sig at være et ideelt dyrkningsområde. En ideel jordbund, et ideelt klima og fremragende dyrkningsmetoder har fundet sammen, og der er udviklet sorter, som har erobret markederne. Produktet er blevet betegnet som den græske "nationalret" på grund af de græske forbrugeres ønsker og den plads, som bønnerne indtager i grækernes kost.

Dyrkningsarealerne i det afgrænsede geografiske område registreres og certificeres af:

a) ordningen med udligningsgodtgørelser

b) det integrerede kontrolsystem for landbrugsbedrifter

c) telemålingsprogrammet.

De nævnte europæiske programmer reguleres af EU-lovgivningen og gennemføres af landbrugsdirektoratet.

Certificeringen og kontrollen af produktet varetages af de statslige myndigheder i overensstemmelse med gældende regler for produkter med oprindelsesbetegnelse og geografisk betegnelse.

Den nærmere undersøgelse af produktet udføres af de af staten udpegede instanser i form af kemiske analyser. De samme instanser kontrollerer også, at de obligatoriske oplysninger, der er fastsat i nationale og EF-bestemmelser (f.eks. varepartinummer, anvendelse af EF-logo osv.), er anført på etiketterne.

Hvad tørrede bønner dyrket i Grækenland angår, er det kun kæmpe-/elefantbønner, som opnår en vægt på over 1200 g pr. 1000 bønner.

4.5. Fremstillingsmetode

4.5.1. Høst

Kapslerne håndplukkes, og høsten starter i begyndelsen af september og varer op til tre måneder. Der kan høstes op til tre gange, da kapslerne modner gradvis fra bunden op til toppen af planten. Kapslerne udlægges derpå på tørrepladser, hvor de tørrer naturligt i solen, indtil man let kan fjerne bønnerne efter slag med smidige stokke.

4.5.2. Opbevaring

Når bønnerne er udtaget, udlægges de om nødvendigt i solen, indtil vandindholdet er faldet til det ønskede niveau, dvs. ca. 12 %. Derefter sorteres bønnerne i hånden, og urenheder og knækkede og beskadigede og sortsfremmede bønner fjernes. Bønnerne hældes på sække og opbevares i egnede lokaler på de rette hygiejniske vilkår, hvad der ikke volder problemer på grund af produktets holdbarhed.

4.5.3. Emballering og afsætning

På det nye sorterings- og emballeringsanlæg i Agrotiki Kastorias udføres sortering og emballering i ultramoderne maskiner og efter metoder, der sikrer, at der opnås et produkt af første kvalitet.

Bønnerne emballeres automatisk i polypropylenposer med 1/2 kg og 1 kg, som lægges i kasser, der rummer 10-20 kg.

Hele processen kontrolleres elektronisk, og der anvendes automatiske doseringsmaskiner.

Ved størrelsessorteringen fordeles bønnerne automatisk på tre størrelsesklasser som oplyst i ansøgningen om anerkendelse, efter kontrol af sortsægthed og rensning og desinfektion ved hjælp af blide metoder (fysisk separation, ECOGEN-systemet).

Produktet distribueres direkte til fødevarebutikker.

De umiddelbare mål er produktets kommercielle sikkerhed, beskyttelse af forbrugerne og erobring af udenlandske markeder, og de mål kan nås ved, at bønnerne anerkendes som et produkt med BOB.

4.6. Tilknytning

Jordbund og områdets klima er faktorer, som har en afgørende indvirkning på højkvalitetsproduktionen af kæmpe-/elefantbønner i Kastoria. Den let sure og veldrænede jordbund bidrager sammen med det "kontinentale Middelhavsklima" til, at der kan produceres bønner, som i 300 år har været en del af det daglige liv for områdets beboere.

Bønnerne dyrkes efter traditionelle metoder, der overleveres fra generation til generation. Det forhold, at der kan produceres bønner af ekstra fin kvalitet, er ikke blot et spørgsmål om midler, men udgør snarere resultatet af producenternes mangeårige praktiske erfaringer.

I det pågældende område er bønneavlen forbundet med økonomi, traditioner, skikke og fester:

- det årlige bønnemarked i Lakkomata

- den bønneret, der serveres for gæsterne til den fest, som afholdes på dødsdagen for den makedonske frihedskæmper Pavlos Melas, i den lokalitet, der bærer hans navn

- de bønnefester, der afholdes på forskellige steder på høsttidspunktet i forbindelse med lokale folklore- og kulturbegivenheder.

Disse begivenheder viser den historiske og sociale tilknytning, som består mellem beboere og produktet.

4.7. Kontrolstrukturer

>TABELPOSITION>

4.8. Mærkning

Emballager skal forsynes med oplysningen "FASOLIA KÆMPE-/ELEFANTBØNNER BGB" og de oplysninger, der er fastsat i artikel 4, stk. 7, i præsidentens dekret nr. 81/93.

4.9. Nationale krav

De generelle bestemmelser i præsidentens dekret nr. 81/93 vedrørende fremstilling af produkter med BOB og BGB finder anvendelse.

EF-nr. G/EL/00123/2000.04.05

Dato for modtagelse af den fuldstændige ansøgning: 14. december 2000.